Comisariatul Județean pentru Protecția Consumatorilor Sălaj (CJPC Sălaj) recomandă consumatorilor (persoane fizice și/sau moștenitori ai titularilor de credite), actuali și foști clienți ai băncii Raiffeisen Bank să se prezinte la oricare din sucursalele băncii din județul Sălaj pentru a intra în posesia sumelor de rambursat, indiferent de situația actuală a raportului dintre creditor și debitor (credite închise, ajunse la maturitate, executate, restructurate, aflate în plată etc). Este vorba de creditele încheiate cu banca, în perioada 2006 – 2009, aflate în derulare la data de 20 octombrie 2017. Potrivit informațiilor oferite de CJPC Sălaj, acest lucru este posibil "prin sentința definitivă a Înaltei Curți de Casație și Justiție care a confirmat veridicitatea celor dispuse în Ordinul Președintelui ANPC din 20.10.2017, prin care s-a dispus restituirea sumelor recalculate, deoarece operatorul economic Raiffeisen Bank a calculat dobânzile creditelor în RON, EUR și CHF (franc elvețian), în perioada 2006 – 2009, într-un mod eronat, ceea ce a dus la încasarea unor sume fără temei legal de la debitori". În acest context, Dorel Fechete – comisar șef adjunct al CJPC Sălaj îi sfătuiește pe acești clienți, acolo unde este cazul, "să se prezinte în primul rând la unitățile băncii pentru recuperarea sumelor cuvenite potrivit Ordinului amintit, ținând cont de faptul că Raiffeisen Bank are obligația restituirii acestor sume, iar în caz de refuz din partea băncii îi încurajăm pe cetățeni să se adreseze instituției noastre pentru soluționarea solicitării lor".